Gedrag moet verander, #woorde skiet te kort | Netwerk24
Deur Jo van Eeden 03 Junie 2017 12:12
Dié toneel uit die kykNET-drama Sara se geheim beeld 'n situasie op 'n kampus uit.
"Ontgroening," noem 'n mens dit.
Of in bendetaal "inisiasie", daardie rite wat 'n nuweling moet deurgaan om te wys hy is aanvaarbaar vir die groep, byvoorbeeld deur die verkragting van 'n tweejarige kleuter.
Afspraakverkragting. Kinderverkragting. Bendeverkragting.
Wat beteken dit om 'n man te wees in 2017? Wat leer ons vir ons seuns?
Ons woordeskat is deurtrek met beskrywings vir hierdie daad wat 'n vrou onteer. Stroop. En soms breek.
En nes jy dink jy doen alles in jou vermoë om 'n veilige omgewing vir jou meisiekind te skep, klim die wolf in eie geledere uit sy skaapvel. Bloedskande. Statutêre verkragting.
Suid-Afrikaners het die laaste paar weke weer in afgryse verenig teen misdaad teen vroue en kinders ná die moorde op Courtney Pieters, Hannah Cornelius, Karabo Mokoena en Thembisile Yende.
Nadat Mokoena deur haar vriend vermoor en verbrand is, het woedende vroue Twitter laat ontplof met #allmenaretrash.
Dit is natuurlik nie waar nie. Alle mans is nie verkragters of moordenaars nie.
Alle mans is nié so nie, want vroue sou selfs méér weerloos gewees het in die afwesigheid van mans wat wéét hoe om 'n vrou met respek te behandel.
Hoe het die konteks verander waarin hierdie misdade gepleeg word?
Is daar deesdae méér van hierdie aanvalle of weet ons net meer daarvan?
Wat ons die laaste paar weke gesien het, is hoe sosiale media ingespan is om bewustheid te kweek van geweld teen vroue en kinders. Maar maak hutsmerke werklik 'n verskil? Wat sou die reaksie byvoorbeeld destyds op Twitter gewees het oor #GertvanRooyen?
Keer pienk strikkies en hempies kinderverkragting? Sien ons 'n afname in dié misdade in die jaarlikse 16 dae van aktivisme teen geweld teen vroue en kinders?
En die belangrikste vraag: Wat beteken dit om 'n man te wees in 2017? Wat leer ons vir ons seuns?
Ons het 'n kultuur van verkragting. Kultuur, synde "dis hoe ons dinge hier doen". Niemand leer jou dit nie – jy leer dit uit die optrede van ander.
Jy sien Pa klap Ma sodat sy haar plek ken. En Sussie krimp ineen as haar nuwe kêrel haar slegsê omdat sy met 'n ander ou durf gesels het.
Die kultuur gaan nooit verander as ons een ding #sê en 'n ander ding doen nie. Gedrag moet verander. Gebeur dit nie, gaan ons voortleef in 'n gemeenskap van mans en vleis.